Obliehanie Budína (1686)

Obliehanie Budína roku 1686 bolo vojenským stretom zo dňa 2. septembra roku 1686 a to presnejšie medzi armádami ríšskych armád pod velením Karola V. vojvodu Lotrinského na jednej strane a osmanskou hradnou posádkou Abdurrahmana pašu na strane druhej. Vojenská bitka, ktorá trvala dovedna až dva mesiace, sa napokon skončila víťazstvom ríšskych armád v dôsledku čoho došlo k zániku osmanskej moci na pôde Uhorska.

 Predohra ťaženia 
Začiatkom roku 1686 došlo k intenzívnym prípravám zo strany štátov Svätej ligy pre nové ozbrojené ťaženie smerom k Budínu. Vtedy sa ríšskemu snemu podarilo odhlasovať veľkú sumu na vedenie vojny. Brandenburský markgróf menom Fridrich Viliam uzavrel s cisárom Leopoldom I. Habsburským spojeneckú zmluvu až na dvadsať rokov. Následne vyhlásil verbovanie a mobilizáciu až 9 000 vojakov. V čase jari roku 1686 sa do Svätej ligy zapojila taktiež ruská diplomacia na čele s cárom Petrom I. Veľkým.

 Verbovanie 
Koncom jari roku 1686 sa podarilo habsburskému veleniu zhromaždiť v dolnouhorských a zadunajských pevnostiach veľké zásoby zbraní, streliva, potravín ale aj krmiva a vojnového materiálu. Po tomto kroku sa zhromažďovanie ríšskych vojakov v Parkane a Ostrihome.

Následne došlo pod budínske hradby vojsko v sile až 61 000 mužov. Dvorská vojnová rada ustanovila rozdelenie tejto armády do dvoch častí. Na južnej strane hradu došlo k zhromaždeniu 21 000 vojakov pod velením bavorského vojvodu Maximiliána Emanuela. Severnú stranu podhradia obkľúčili hlavné sily v počte 40 000 vojakov pod velením Karola V. Lotrinského.

Pod samotnými hradbami boli zverbovaní taktiež vojaci v sile 15 000 mužov, pričom išlo zväčša o bývalých kuruckých bojovníkov. Ich spojencami boli taktiež chorvátske oddiely.

Posádka Budínskeho hradu predstavovala silu 7 až 10 000 janičiarov. Časť civilných obyvateľov však bola ešte pred začatím vojenskej bitky odvedená smerom dovnútra Osmanskej ríše po rieke Dunaj. Popri moslimoch zostalo v Budíne mnoho židov a kresťanov, presnejšie Arménov a Srbov.

 Prológ boja 
Dňa 23. júna roku 1686 sa začal vojenský útok na Budínsky hrad a to ostreľovaním Dolného mesta. Po kratšom čase, presnejšie dňa 13. júla roku 1686 podnikli cisárski vojaci útok na hradby lenže boli odrazení tureckou posádkou. Po tomto kroku nastal výbuch skladu pušného prachu, ktorý mal za následok rozmetanie celého okolia, ibaže už sedemdesiatročný Abdurrahman paša vydržal tento nátlak, pričom s odhodlaním bránil budínske hradby.

 Obkľúčenie a vzdor 
Dňa 27. júla roku 1686 podnikli cisárski a uhorskí spojenci všeobecný vojenský útok, počas ktorého padlo až 3 000 vojakov Osmanskej ríše. Následne sa kresťanským vojakom podarilo úspešne obsadiť časť hradieb. Druhý všeobecný útok sa však nepodaril. Navyše v tom čase sa blížila smerom k Budínu armáda osmanských Turkov, ktorá mala prísť na podporu obliehanej posádke uprostred samotného hradu. Práve to bol dôvod, prečo kresťanskí velitelia a vojaci urýchlili útočné akcie.

 Obrat a epilóg bitky 
Vojská osmanských Turkov sa napokon vyhli otvorenej bitke v poli, pričom po menších šarvátkach sa rozhodli pre ústup. Pri generálnom útoku zo dňa 2. septembra roku 1686 padol dokonca budínsky paša. Karol V. vojvoda Lotrinský vstúpil na čele svojich vojsk do útrob hradu. Po páde sídla tureckej moci v Uhorsku rýchlo za sebou nasledovali ďalšie vojenské úspechy armád Svätej ligy.

 Referencie 

 Literatúra 
 DANGL, Vojtech. (2017). Bitky a bojiská v našich dejinách. Bratislava: Perfekt, a.s. ISBN 978-80-8046-864-4.
 DANGL, Vojtech – SEGEŠ, Vladimír. (2012). Vojvodcovia – 111 vojenských osobností vojenských dejín Slovenska. Praha: Ottovo nakladatelství, s.r.o. ISBN 978-80-7360-986-3.
 MRVA, Ivan – SEGEŠ, Vladimír. (2012). Dejiny Uhorska a Slováci. Bratislava: Perfekt, a.s. ISBN 978-80-8046-586-5.
 SEGEŠ, Vladimír et al. (2015). Vojenské dejiny Slovenska a Slovákov. Praha: Ottovo nakladatelství, s.r.o. ISBN 978-80-7451-469-2.
 TURČAN, Vladimír et al. (2007). Dejiny Slovenska – Dátumy, udalosti, osobnosti. Bratislava: Slovart, s.r.o. 978-80-8085-596-3.

 Pozri aj 
 Budínsky ejálet
 Osmanské Uhorsko
 Veľká turecká vojna (1683 až 1699)
 Karol V. (Lotrinsko)

 Iné projekty 

 Zdroj 
 KÓNYA, Peter et al. (2014). Dejiny Uhorska (1000-1918). 2. vyd. Bratislava: Citadella. ISBN 978-80-89628-59-9.

Kategória:Bitky Osmansko-habsburských vojen
Kategória:Bitky v 1686